《送李献甫知吉州》
宋代·冯山

六经出晚周，日月悬太虚。几蚀复几明，微茫炎汉初。

清识隐虚粹，高风激贪懦。翩翩起江湖，泛泛杂凫雁。

发扬始使蜀，奔走非素愿。郎官虽内迁，相去才一间。

朝廷访耆艾，人物尚清简。骞腾自兹始，宁虑岁月晏。

区区无足道，乡社久息偃。未契许投合，相濡念孤蹇。

迅翮举莫追，窘步行辄踠。把酒难一往，开琴试重援。

别鹤如可弹，新声谢悽婉。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。